U-I-62/99
Natisni
Opravilna št.:
U-I-62/99
Datum odločitve:
18. 3. 1999
Objavljeno:
OdlUS VIII, 67
ECLI:
ECLI:SI:USRS:1999:U.I.62.99
Akt:
Obrtni zakon (Uradni list RS, št. 50/94) (ObrZ)
Izrek:
Pobuda za začetek postopka za oceno ustavnosti Obrtnega zakona se zavrže.
Evidenčni stavek:
Z zatrjevanjem, da izpodbijane določbe Obrtnega zakona, ki predpisujejo obvezno združevanje avtoprevoznikov v Obrtno zbornico, posegajo v pravni položaj avtoprevoznikov, pobudnik kot sindikat avtoprevoznikov ni izkazal pravnega interesa za vložitev pobude za oceno ustavnosti navedenih določb.
Geslo:
Pravni interes, pravna predpostavka ustavnosodnega postopka.
Ekonomski interes, neposrednost interesa.
Pravna podlaga:
Ustava, 2. odst. 162. čl.
Zakon o Ustavnem sodišču (ZUstS), 24., 25. čl.
Opomba:
V obrazložitvi svoje odločitve se Ustavno sodišče sklicuje na svoje zadeve št. U-I-161/95 z dne 7. 11. 1996 (OdlUS V,148), št. U-I-9/98 z dne 16. 4. 1998 (OdlUS VII,74), št. U-I-285/97 z dne 12. 2. 1998 (OdlUS VIII,29).
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Sindikat avtoprevoznikov Slovenije, Ljubljana
Datum vloge:
3. 3. 1999
Vrsta odločitve:
sklep
Vrsta rešitve:
zavrženje
Dokument:
US19379
Dokument v PDF obliki:
U-I-62-99.pdf
117 KB
Prenesite datoteko
U-I-62/99
18. 3. 1999
S K L E P
Ustavno sodišče je v postopku za preizkus pobude Sindikata avtoprevoznikov Slovenije, Ljubljana, ki ga zastopa Radovan Cerjak, odvetnik v Ljubljani, na seji dne 18. marca 1999
s k l e n i l o :
Pobuda za začetek postopka za oceno ustavnosti Obrtnega zakona (Uradni list RS, št. 50/94) se zavrže.
O b r a z l o ž i t e v
1. Pobudnik izpodbija določbe Obrtnega zakona (v nadaljevanju: ObrZ), ki predpisujejo obvezno združevanje avtoprevoznikov v Obrtno zbornico. Meni, da bi bilo varstvo javnega interesa, zaradi katerega je predpisano obvezno članstvo, mogoče doseči z manj grobimi posegi v pravico do združevanja (42. člen Ustave).
ObrZ naj bi članom ne omogočal, da bi dejansko izrazili in uveljavili svoja stališča. Zaradi tega naj bi bil v nasprotju s pravico do združevanja (42. člen v zvezi s tretjim odstavkom 15. člena Ustave), s svobodo gospodarske pobude (74. člen Ustave) in s pravico delavcev do soupravljanja (75. člen Ustave). Pobudnik predlaga, naj Ustavno sodišče ugotovi, da je izpodbijani zakon v neskladju z Ustavo.
2. V utemeljitvi pravnega interesa za vložitev pobude je pobudnik navedel, da je stanovska organizacija avtoprevoznikov, da ima približno 1200 članov iz vse države in da so se njegovi člani na podlagi izpodbijanih določb ObrZ dolžni vključevati v Obrtno zbornico. Ker ObrZ neposredno posega v pravni položaj njegovih članov, pobudnik meni, da je njegov pravni interes za vložitev pobude izkazan.
3. Iz listin, ki jih je pobudnik predložil v zadevi št. U-I- 58/97 je razvidno, da je pobudnik z odločbo Ministrstva za delo, družino in socialne zadeve št. 04-03-0004/98 z dne 22. 7. 1998 vpisan v evidenco statutov sindikatov. Politične stranke, društva, zbornice in združenja imajo pravni interes le za izpodbijanje predpisov, ki neposredno posegajo v njihove pravice, pravne interese ali pravni položaj. Za pobude, ki jih ti subjekti vlagajo v imenu in zaradi interesov svojih članov, njihov pravni interes v smislu 24. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) ni izkazan (ustaljena praksa Ustavnega sodišča, glej npr. sklep št. U-I-161/95 z dne 7. 11. 1996 - OdlUS V, 148 in odločbo št. U-I- 9/98 z dne z dne 16. 4. 1998 - Uradni list RS, št. 39/98, OdlUS VII, 74). Izjemoma je Ustavno sodišče priznavalo pravni interes sindikatov za izpodbijanje predpisov, ki bi lahko vplivali na pravice delavcev, katerih interese sindikat predstavlja in zastopa (tako nazadnje v sklepu št. U-I-285/97 z dne 12. 2. 1998 - OdlUS VIII, 29). Pobudnik ne trdi, da bi izpodbijane določbe ObrZ posegale v njegov pravni položaj, ampak svoj pravni interes izrecno utemeljuje s tem, da izpodbijane določbe posegajo v pravni položaj njegovih članov. Izpodbijane določbe ObrZ, ki določajo obvezno združevanje avtoprevoznikov kot gospodarskih subjektov v Obrtno zbornico, pa tudi ne posegajo neposredno v delovnopravni in s tem povezan socialni položaj pobudnikovih članov, katerih interese pobudnik kot sindikat predstavlja in zastopa. Ustavno sodišče je zato pobudo zavrglo.
4. Ustavno sodišče je ta sklep sprejelo na podlagi 25. člena ZUstS v sestavi: predsednik Franc Testen ter sodnice in sodniki dr. Janez Čebulj, dr. Miroslava Geč - Korošec, Lojze Janko, Milojka Modrijan, dr. Mirjam Škrk, dr. Lojze Ude in dr. Dragica Wedam Lukić. Sklep je sprejelo soglasno.
P r e d s e d n i k :
Franc Testen